Ondersoek kom na boelie-bewerings in Britse paleisMeghan Markle (Foto: Facebook) Buckingham-paleis het Woensdag gesê gerugte dat Meghan Markle paleispersoneel geboelie het terwyl sy in Kensington-paleis gewoon het, sal ondersoek word. The Times het oor die bewerings teen prins Harry se vrou berig, wat glo in Oktober 2018 plaasgevind het terwyl Meghan en Harry nog in die paleis gewoon het. “Ons menslikehulpbronnespan sal die omstandighede ondersoek. Die personeellede wat destyds in diens van die hertog en hertogin van Sussex was, asook diegene wat die huishouding verlaat het, sal uitgenooi word om lig op die saak te werp,” het die paleis in ŉ verklaring gesê. Buckingham-paleis het benadruk dat die koningshuis geensins boelies of teistering in die werkplek duld nie. Meghan het vroeër gesê sy is “hartseer” oor die gerugte dat ŉ klag haar in die gesig staar ná haar verblyftydperk in die Kensington-paleis voordat sy haar aan die koninklike pligte onttrek het. Prins Philip (Foto: Adrian Dennis, AFP) Die berig kom enkele dae voor die uitsending van ŉ onderhoud, waarin prins Harry en Meghan met die Amerikaanse kletskoningin Oprah Winfrey gesels het oor hul besluit om verlede jaar hul koninklike pligte neer te lê. “Sy is ontsteld en hartseer oor die jongste aanval op haar karakter, veral as iemand wat self die teiken van boelies was. Sy is vasbeslote om voort te gaan met die ontwikkeling van medelye wêreldwyd en sal voortgaan om ŉ voorbeeld te stel om te doen wat reg is,” het ŉ woordvoerder van Meghan gesê. Dié egpaar het aangevoer The Times word in ŉ smeerveldtog teen hulle gebruik om ŉ “valse meesterverhaal” oor hulle te versprei voor die uitsending van dié onderhoud. Hul onderhoud met Oprah, wat Sondag uitgesaai word, sal na verwagting die sluier verder lig oor die egpaar se skeuring met die koninklike familie. Die jongste debakel volg op vrese oor Harry se oupa, prins Philip, se gesondheid. Die 99-jarige hertog van Edinburgh, wat met koningin Elizabeth getroud is, is Maandag na ŉ gespesialiseerde harteenheid oorgeplaas vir opvolgtoetse oor ŉ bestaande harttoestand. Prins Philip is reeds ŉ paar weke in die hospitaal en is aanvanklik vir ŉ onbekende infeksie opgeneem. Camilla, hertogin van Cornwall, het Woensdag gesê sy toestand het “effens verbeter”, hoewel hy tans pyn ervaar weens sy jongste behandeling. Harry en Meghan tydens die onderhoud met Oprah (Foto: skermgreep uit die video) Sedert Harry en Meghan se verhuising na die VSA het hulle verskeie kommersiële ondernemings aangepak, waaronder winsgewende vennootskappe met die aanlyn platforms Netflix en Spotify. Hulle het ook regstappe teen ŉ aantal mediapublikasies gedoen en beweer dat hul privaatheid gereeld geskend word. Die twee beskryf die media se druk in Brittanje dikwels as ondraaglik. Ná ’n omvattende oorwinning in Februarie teen Associated Newspapers wat ŉ private brief gepubliseer het wat Meghan aan haar pa geskryf het, is Dinsdag £450 000 (sowat R9,5 miljoen) as tussentydse betaling van regskoste toegeken.